CELEX: 32006D0450
Language: mt
Date: 2006-06-27 00:00:00
Title: Deċiżjoni tal-Kunsill tas- 27 ta’ Ġunju 2006 li temenda d-Deċiżjoni 2003/631/KE li tadotta miżuri li jikkonċernaw il-Liberja taħt l-Artikolu 96 tal-Ftehim ta' Sħubija ACP-KE fil-każ ta' urġenza speċjali

16.3.2007   
            
            
               MT
            
            
               Il-Ġurnal Uffiċjali ta’ l-Unjoni Ewropea
            
            
               1
            
         DEĊIŻJONI TAL-KUNSILL
   tas-27 ta’ Ġunju 2006
   li temenda d-Deċiżjoni 2003/631/KE li tadotta miżuri li jikkonċernaw il-Liberja taħt l-Artikolu 96 tal-Ftehim ta' Sħubija ACP-KE fil-każ ta' urġenza speċjali
   (2006/450/KE)
   IL-KUNSILL TA' L-UNJONI EWROPEA,
   Wara li kkunsidra t-Trattat li jistabbilixxi l-Komunità Ewropea, u b'mod partikolari t-tieni subparagrafu ta' l-Artikolu 300(2) tiegħu,
   Wara li kkunsidra l-Ftehim ta' Sħubija ACP-KE iffirmat f'Cotonou fit-23 ta' Ġunju 2000 (1), (minn hawn 'il quddiem imsejjaħ “il-Ftehim ta' Sħubija ACP-KE”),
   Wara li kkunsidra l-Ftehim Intern bejn ir-rappreżentanti tal-Gvernijiet ta' l-Istati Membri, li ltaqgħu fil-Kunsill, dwar il-miżuri li jittieħdu u l-proċeduri li jiġu segwiti fl-implementazzjoni tal-Ftehim ta' Sħubija ACP-KE (2), u b'mod partikolari l-Artikolu 3 tiegħu,
   Wara li kkunsidra l-proposta mill-Kummissjoni,
   Billi:
   
               (1)
            
            
               Id-Deċiżjoni 2002/274/KE tal-Kunsill tal-25 ta' Marzu 2002 li kkonkludiet konsultazzjonijiet mal-Liberja taħt l-Artikoli 96 u 97 tal-Ftehim ta' Sħubija ACP-KE (3) tipprevedi l-adozzjoni ta' miżuri xierqa fis-sens ta' l-Artikolu 96(2)(ċ) u ta' l-Artikolu 97(3) tal-Ftehim ta' Sħubija ACP-KE.
            
         
               (2)
            
            
               Id-Deċiżjoni 2003/631/KE tal-Kunsill tal-25 ta' Awissu 2003 li tadotta miżuri li jikkonċernaw il-Liberja taħt l-Artikolu 96 tal-Ftehim ta' Sħubija ACP-KE fil-każ ta' urġenza speċjali (4) tipprevedi l-adozzjoni ta' miżuri xierqa ulterjuri fis-sens ta' l-Artikolu 96(2)(ċ) tal-Ftehim ta' Sħubija ACP-KE.
            
         
               (3)
            
            
               Id-Deċiżjoni 2005/16/KE (5) li temenda d-Deċiżjoni 2003/631/KE, testendi l-perjodu ta' validità ta' dawn il-miżuri sat-30 ta' Ġunju 2006.
            
         
               (4)
            
            
               Il-miżuri mwettqa mill-gvern tal-Liberja f'kuntest baġitarju diffiċli ħafna jixhdu d-determinazzjoni tiegħu li jimxi 'l quddiem skond il-prinċipji tat-tmexxija tajba, tar-rispett tad-drittijiet tal-bniedem u ta' l-istat tad-dritt.
            
         
               (5)
            
            
               Huwa għalhekk kunsiljabbli li jiġu revokati l-miżuri xierqa konċernati, adottati taħt l-Artikolu 96 tal-Ftehim ta' Sħubija ACP-KE,
            
         IDDEĊIEDA KIF ĠEJ:
   Artikolu 1
   Il-miżuri xierqa adottati skond l-Artikolu 96 tal-Ftehim ta' Sħubija ACP-KE huma b'dan revokati.
   Artikolu 2
   Għandu jitkompla djalogu politiku intensiv fuq il-bażi ta' l-Artikolu 8 tal-Ftehim ta' Sħubija ACP-KE. Il-kontenut ta' dan id-djalogu politiku huwa deskritt fl-ittra annessa indirizzata lill-President tal-Liberja.
   Artikolu 3
   Din id-Deċiżjoni għandha tidħol fis-seħħ fil-jum ta' l-adozzjoni tagħha.
   Artikolu 4
   Din id-Deċiżjoni għandha tiġi publikata fil-Ġurnal Uffiċjali ta' l-Unjoni Ewropea.
   
      Magħmul fil-Lussemburgu, 27 ta’ Ġunju 2006.
      
         
            Għall-Kunsill
         
         
            Il-President
         
         J. PRÖLL
      
   
   
      (1)  ĠU L 317, 15.12.2000, p. 3. Ftehim kif emendat bil-Ftehim iffirmat fil-Lussemburgu nhar il-25 ta’ Ġunju 2005 (ĠU L 287, 28.10.2005, p. 4)
   
      (2)  ĠU L 317, 15.12.2000, p. 376.
   
      (3)  ĠU L 96, 13.4.2002, p. 23.
   
      (4)  ĠU L 220, 3.9.2003, p. 3.
   
      (5)  ĠU L 8, 12.1.2005, p. 12.
   
      ANNESS
      Brussel, …
      L-E.T. Ellen Johnson-Sirleaf
      President tal-Liberja
      Sinjura,
      Permezz ta' l-ittra Nru SGS4/15736 tat-23 ta’ Diċembru 2004, l-Unjoni Ewropea innotifikat lill-gvern tal-Liberja bl-intenzjoni tagħha li testendi sat-30 ta' Ġunju 2006 l-perjodu ta' validità tal-miżuri xierqa adottati mill-Kunsill fil-25 ta' Awissu 2003. Dik l-ittra stipulat li l-miżuri kellhom ikunu annullati ladarba jiġu stabbiliti President u gvern u demokratikament eletti u responsabbli.
      L-Unjoni Ewropea tinnota b'sodisfazzjon li l-gvern il-ġdid elett f'Ottubru u Novembru 2005 jidher determinat li jwettaq bidla demokratika u li jirriforma l-operat tas-settur pubbliku. L-Unjoni Ewropea hija sodisfatta partikolarment b'dan li ġej:
      
                  —
               
               
                  l-elezzjonijiet parlamentari u presidenzjali ta' Ottubru u Novembru 2005 saru b'mod liberu, trasparenti u regolari,
               
            
                  —
               
               
                  il-libertà ta' l-espressjoni u ta' l-istampa ġiet rispettata,
               
            
                  —
               
               
                  il-gvern jappoġġa l-implementazzjoni, u jipparteċipa attivament fiha, tal-Programm ta' Assistenza għat-Tmexxija u għall-Ġestjoni Ekonomika (PATGE).
               
            Madankollu, hemm numru ta' diffikultajiet li qegħdin jittardjaw it-twettiq ta' l-impenji tal-gvern fil-qasam tad-drittijiet tal-bniedem u ta' l-istat tad-dritt, kif ġej:
      
                  —
               
               
                  il-Kummissjoni tad-Drittijiet tal-Bniedem tinsab fil-proċess li tiġi rijorganizzata wara n-nomina ta' kummissarji ġodda mill-gvern;
               
            
                  —
               
               
                  ftit kienu l-prosekuzzjonijiet kontra membri tal-forzi tas-sigurtà ħatja ta' vjolazzjonijiet serji tad-drittijiet tal-bniedem;
               
            
                  —
               
               
                  il-forzi l-ġodda tas-sigurtà għadhom m'humiex operattivi għal kollox;
               
            
                  —
               
               
                  ir-riforma tas-settur ġudizzjarju għadha ma tlestitx;
               
            
                  —
               
               
                  Il-Kummissjoni dwar il-Verità u r-Rikonċiljazzjoni għandha tkun operattiva f'Ġunju 2006 iżda l-baġit li ngħatalha m'huwiex biżżejjed sabiex jippermettilha li twettaq il-kompiti kollha tagħha.
               
            Jeħtieġ għalhekk iżjed progress fil-qasam tad-drittijiet tal-bniedem u ta' l-istat tad-dritt.
      Fid-dawl ta' dan ta' hawn fuq, l-Unjoni Ewropea tqis li l-gvern tal-Liberja qed juri attitudni tajba u determinazzjoni sodisfaċenti sabiex itejjeb is-sitwazzjoni fil-Liberja. L-Unjoni Ewropea tixtieq tinkoraġġixxi lill-gvern tal-Liberja sabiex ikompli miexi f'din it-triq.
      Huwa għalhekk kunsiljabbli li jiġu revokati l-miżuri xierqa adottati taħt l-Artikolu 96 tal-Ftehim ta' Sħubija ACP-KE.
      Se jitmexxa djalogu politiku strutturat u rinforzat fuq il-bażi ta' l-Artikolu 8 tal-Ftehim ta' Sħubija ACP-KE sabiex ikompli jsaħħaħ ir-rispett għad-drittijiet tal-bniedem, għad-demokrazija, għall-istat tad-dritt u għat-tmexxija tajba. Il-kontenut tad-djalogu politiku se jikkonċerna:
      
                  —
               
               
                  l-azzjoni ta' segwitu kontra l-korruzzjoni u l-implementazzjoni tal-PATGE,
               
            
                  —
               
               
                  il-progress li sar mill-Kummissjoni tad-Drittijiet tal-Bniedem u l-Kummissjoni dwar il-Verità u r-Rikonċiljazzjoni,
               
            
                  —
               
               
                  ir-riformi tas-setturi tal-ġustizzja u tas-sigurtà,
               
            
                  —
               
               
                  l-assigurazzjoni ta' l-azzjoni ta' segwitu attiv għar-riżultati tal-verifiki esterni ta' aġenziji parastatali u ta' istituzzjonijiet finanzjarji governattivi,
               
            
                  —
               
               
                  il-prosekuzzjoni ta' dawk involuti fi vjolazzjonijiet tad-drittijiet tal-bniedem.
               
            Fl-ewwel laqgħa tagħhom fil-qafas tad-djalogu politiku msaħħaħ taħt l-Artikolu 8, il-Partijiet se jiddefinixxu l-impenji li għandhom jiġu assunti mill-gvern tal-Liberja.
      Dejjem tiegħek,
      
         
            Għall-Kummissjoni
         
      
      
         
            Għall-Kunsill